júla mesto dostalo z ministerstva list o zastavení konania o poskytnutí dotácie na zriadenie parku.
Rezort hospodárstva už predtým pár dní pred voľbami oznámil zamietavé stanovisko. V liste tvrdí, že v priestoroch podniku Vihorlat nemôže byť druhý priemyselný park. Mesto už totiž ukončilo rekonštrukciu štyroch hál v areáli Vihorlatu, na ktoré dostalo z únie 94 miliónov. "Rekonštrukcia výrobných hál a tento projekt sú navzájom prepojené. Vzhľadom na to nie je možné podľa zákona Snine poskytnúť dotáciu na zriadenie parku," uvádza ministerstvo.
Mesto takéto zdôvodnenie odmietlo. Podľa neho ministerstvo nedodržalo zákon, ktorý mu ukladá povinnosť vyzvať samosprávu na doplnenie žiadosti alebo odstránenie jej nedostatkov. Až keď tak mesto v lehote neurobí, môže ministerstvo konanie o poskytnutie dotácie zastaviť. Primátor Marián Kníž poslal do Bratislavy dva listy, ktoré obsahovali sťažnosť proti postupu ministerstva a žiadal o prehodnotenia stanoviska. "Nechceli sme nič iné, len aby bola naša žiadosť posúdená podľa zákona," hovorí.
V novom liste z konca júna ministerstvo tvrdí, že zákon neporušilo. Uvádza totiž, že povinnosť písomne vyzvať mesto, aby doplnilo žiadosť má len vtedy, ak je v nej odstrániteľný nedostatok. "Ministerstvo zastáva názor, že ide o neodstrániteľný nedostatok, preto mesto nebolo vyzvané k doplneniu žiadosti," stojí v liste. Konkrétne vysvetlenie, o aký nedostatok ide, chýba.
Snina sa projektu priemyselného parku napriek tomu nevzdáva. Kníž povedal, že bude usilovať o osobnú návštevu u nového ministra hospodárstva. "Objednali sme sa na obdobie po schválení programového vyhlásenie vlády. Zaujíma nás, v čom presne neodstrániteľný nedostatok projektu spočíva," vraví.
Mestskí poslanci už rozhodli, že úrad vypracuje novú žiadosť o poskytnutie financií na park. Peniaze totiž samospráva potrebuje nielen na odkúpenie pozemkov pre nový projekt, ale za eurofondy plánovala kúpiť aj pozemky pod už zrekonštruovanými troma halami, kde čoskoro začnú vyrábať investori. Vyplatenie kúpnej ceny bolo viazané práve na získanie dotácie.
Mesto oznámilo spoločnosti Vihorlat aj firme Slovenergo, ktorá má na pozemky záložné právo, že eurofondy nedostalo. S firmami bude teraz rokovať o tom, že za pozemky zaplatí zo svojho rozpočtu. Znalecký posudok z roku 2004 stanovuje za 3790 metrov štvorcových cenu necelých jeden a pol milióna korún.
Snina žiadala na priemyselný park 112 miliónov. Plánovala odkúpiť trinásť hektárov pozemkov od spoločnosti Vihorlat Snina a postaviť v areáli závodu inžinierske siete a spevnené plochy. Investori by tam potom postavili vlastné haly. Mesto uzatvorilo zmluvy s dvoma firmami, ktoré deklarovali, že investujú 166 miliónov korún a do piatich rokov vytvoria 260 pracovných miest.